Kan arbeidsgiver nekte meg å ha andre arbeidsforhold eller oppdrag?
Enkelte arbeidsgivere har nektet arbeidstakere å ha andre arbeidsforhold fordi arbeidsgiver mener det andre arbeidsforholdet havner i konflikt med arbeidet arbeidstaker vanligvis utfører. Argumentet som går igjen er at det andre arbeidsforholdet øker smitterisikoen og at det må opphøre. Det rettslige utgangspunktet er at arbeidsgiver ikke kan nekte deg å jobbe flere steder. Unntak kan tenkes dersom det etter en konkret vurdering vil fremstå som saklig. Den konkrete vurderingen som må foretas er om smitterisikoen i den andre jobben overstiger den dagligdagse smitterisikoen og skadepotensialet ved smitte. 

For arbeidstakere med flere faste arbeidsforhold: 
-    Arbeidsgiver kan ikke nekte arbeidstakere å jobbe i sin stilling hos en annen arbeidsgiver. Det er en bindende kontrakt mellom arbeidstaker og en annen arbeidsgiver. Dette må arbeidsgiver forholde seg til, med mindre det blir inngått en avtale med den andre arbeidsgiveren om noe annet.

For tilkallingsvikarer: 
-    En tilkallingsvikar har ikke plikt til å ta vakter hos en annen arbeidsgiver. Unntaket er de vaktene som allerede er avtalt. Poenget med å jobbe som tilkallingsvikar er å øke stillingsandelen og dermed inntekten. Dersom hovedarbeidsgiveren fyller opp den del av stillingen som arbeidstakeren ellers ville fylt hos sin andre arbeidsgiver, vil det ikke lenger være behov for tilkallingsvaktene. Hvis dette ikke er et alternativ, må det vurderes om arbeidet der arbeidstaker tar vakter kommer i konflikt med arbeidet hos fast arbeidsgiver.
-    Hvis du eksempelvis jobber i butikk og tar tilkallingsvakter på en institusjon med mange korona-smittede, kan det være saklig at butikken nekter deg å ta tilkallingsvakter på institusjonen. 
-    Hvis situasjonen er omvendt, og du jobber på en institusjon og tar tilkallingsvakter i butikk, kan det være saklig at institusjonen nekter deg å ta tilkallingsvakter i butikken dersom det er mange i risikogruppen på institusjonen. 
-    Vi anbefaler at du går i dialog med din arbeidsgiver for å finne løsninger i sakens anledning som både er akseptable for deg og arbeidsgiveren din.